ועדת הכנסת, כנסת 24, פרוטוקול מספר 93, 2022-05-16 10:15

ניר אורבך: בוקר טוב, אני מתכבד לפתוח את ישיבת ועדת הכנסת.

ניר אורבך: היום יום שני, ט"ו באייר תשפ"ב, 16 במאי 2022.

ניר אורבך: הנושא הראשון על סדר-היום: המלצת הוועדה הציבורית לקביעת שכר ותשלומים אחרים לחברי הכנסת בנושא: היועצים הפרלמנטריים – שכר ותשלומים נוספים.

ניר אורבך: יש לנו פה גם את נוסח ההמלצה, שאחר כך אני אבקש מארבל לקרוא אותה.

ניר אורבך: אני חושב שבאמת היום זה סוג של יום חג.

ניר אורבך: התפקיד של היועצים הפרלמנטריים של חברי הכנסת הוא מאוד מאוד מרכזי, ויש קונצנזוס גם על העבודה שלהם וגם על הצורך לתגמל אותם בהתאם.

ניר אורבך: אני חושב שבאמת אין דבר ראוי יותר מאשר לשפר את השכר ותנאי העבודה שלהם.

ניר אורבך: היועצים והיועצות עובדים מאוד קשה, הם נמצאים כאן איתנו כמעט בכל השעות שאנחנו נמצאים בהן, והם עושים את העבודה מאחורי ולפני הקלעים.

ניר אורבך: אני רוצה להודות לוועדה לקביעת שכר הח"כים: לפרופ' יובל אלבשן, לפרופ' רו"ח יורם עדן ולד"ר רו"ח קרן בר-חוה.

ניר אורבך: כמובן תודה לחברי מנכ"ל הכנסת גיל סגל, לחשב חיים אבידור, ולנדב ולטובי, לצוות המסור, שבאמת עשו עבודה מאוד רצינית ומסורה.

ניר אורבך: אני רוצה להודות ליועצים הפרלמנטריים שפעלו איתנו בשת"פ, נציגי שאר היועצים: עו"ד יהודה גוטמן, לילך זמר טוב, תיאודור אריאל עמר ויעל יפרח.

ניר אורבך: תודה מיוחדת למאירה, היועצת שלי, יועצת היועצים.

ניר אורבך: אנחנו לא נחים, אז השלב הבא זה באמת שיפור השכר והתנאים של עובדי הסיעות.

ניר אורבך: יש לנו כבר שיתוף פעולה גם על הדבר הזה.

גיל סגל: זה נכון.

ניר אורבך: מנכ"ל הכנסת.

גיל סגל: אז אני אגיד כמה מילים, כי אני חושב שצריך לגלוש מהר לדיון.

גיל סגל: הפעם האחרונה שנחתם הסכם עם היועצים הפרלמנטריים היה בשנת 2014, ומאז חלו שינויים ניכרים, לא מבוטלים, גם בעבודת היועצים.

גיל סגל: ואני חושב שבסוף הכוח המניע שעומד מאחורי חברי הכנסת במידה רבה הם היועצים הפרלמנטריים, שעובדים לילות כימים על מנת גם לסייע בחקיקה, גם לסייע בעבודה היום-יומית, גם לסייע בדוברות, והם בהחלט נושאים בעומס ובנטל.

גיל סגל: וכשניגשנו לנתונים בהחלט ראינו פער די משמעותי בין משרות אחרות, שהן משרות אמון בשירות הציבורי-ממשלתי, לבין שכר היועצים, השעות והתפוקות שהם נותנים.

גיל סגל: ואני שמח על הנייר שמובא פה היום לאישור ועדת הכנסת, שהוא אחרי שיח ודיאלוג מאוד ממושך, כשדנו כמעט בכל פרט ופרט.

גיל סגל: אני תכף יעביר את השרביט לחשב הכנסת, שנמצא פה בזום, לעבור על הפרטים ולהציג את הדברים בצורה בהירה יותר.

גיל סגל: אבל אני באמת רוצה להודות לכל מי שנטל חלק בדיאלוג הזה, במשא-ומתן להבשלת המסמך הזה שמובא פה היום.

גיל סגל: קודם כול תודה מיוחדת לוועדה הציבורית שדנה, בחנה, והגיעה להמלצה פה אחד; לחשב הכנסת; ליועצים – אני לא יודע אם זה ועד, אבל צוות היועצים, הנציגים, שנטלו חלק; ועוד תודה להסתדרות העובדים, שגם נרתמה ונטלה חלק, וסייעה גם מניסיונה, גם מיכולותיה, ותרמה זמן ומשאבים, למרות שזה לא גוף מאוגד – גם לכם מגיעה תודה, גם לרועי יעקב, ממלא מקום יו"ר ההסתדרות ולצוות שסייע.

גיל סגל: זהו.

גיל סגל: אני רוצה להעביר את השרביט לחיים החשב.

גיל סגל: יש פה את נדב וטובי, שגם עוסקת, חלק מתפקידה זה באמת לעסוק בשכר חברי הכנסת.

גיל סגל: בבקשה, החשב.

חיים ביטון: בוקר טוב לכולם.

חיים ביטון: כאמור, היה משא ומתן ארוך שלקח מספר חודשים, שהיו בו עליות ומורדות, אבל בסופו של דבר הגענו לאיזה מתווה.

חיים ביטון: במשא-ומתן השתתפו, מטעם הכנסת המנכ"ל ואני, בסיוע של סגן החשב שעבד לצידי.

חיים ביטון: ומצד היועצים הייתה נציגות של היועצים הפרלמנטריים, בליווי של ההסתדרות.

חיים ביטון: בסוף המשא-ומתן הגענו לאיזשהו מתווה שכולו, פרט לסעיף 1 שתכף יפורט, מתייחס לתנאי ההעסקה של היועצים.

חיים ביטון: כאשר המתווה לוקח בחשבון פתרון בעיות, כפי שאני אפרט עוד מעט שהועלו על ידי מספר גורמים.

חיים ביטון: לכל אורך המשא-ומתן הובהר שכל המוצע דורש את אישור הוועדה הציבורית לתנאי חברי הכנסת, על מנת שתצא בהמלצה לוועדת הכנסת, שבסוף התהליך אמורה לאשר את ההמלצה.

חיים ביטון: המתווה לוקח בחשבון דבר ראשון כמובן את דרישות השכר של היועצים, וכן פתרון של הכרה בתנאי העסקה מסוימים, שהתפתחו בשנים האחרונות בגלל אופי הפעילות האינטנסיבי שהכנסת עובדת בשנים אלה.

חיים ביטון: כמו כן, לקחנו בחשבון בקשות של חברי הכנסת, בעיקר אלו הגרים רחוק שהופיעו בפני הוועדה הציבורית מאז כינונה, ושטחו בפניה את המגבלות התפקודיות שנגרמות להם כתוצאה ממרחק מקום מגוריהם מהכנסת.

חיים ביטון: כמו כן, לקחנו בחשבון את בקשות חברי הכנסת לגבי לינת היועצים בלילות הארוכים, כאשר הם יוצגו בצורה טובה על ידי יושב-ראש ועדת הכנסת, ועל ידי היועצת של היועצים, כפי שהבנתי.

חיים ביטון: ולבסוף, את רצונה של הוועדה הציבורית לאור הבקשות שנפרסו בפניה במהלך הישיבות.

חיים ביטון: מנכ"ל הכנסת ואנוכי, שנחשפים מדי יום לאותן בקשות, הפעלנו שיקול דעת בהתאם למגבלות הסבירות והמגבלה התקציבית, כך שבסופו של דבר הצלחנו להגיע למתווה שלהנחת דעתי, כפי שהתרשמתי, מספק את שביעות רצונם של כל הגורמים שמניתי קודם.

חיים ביטון: והמתווה הזה הובא בפני הוועדה הציבורית לתנאי חברי הכנסת, והיום הוועדה הציבורית מגישה את המלצתה בפניכם על מנת שאתם תאשרו אותה.

חיים ביטון: אני אכנס עכשיו לפרטי המתווה שהושג.

חיים ביטון: אני מבקש את תשומת לבכם וגם את הסבלנות, היות שמדובר בהרבה הרבה פריטים, הרבה הרבה נושאים שאנחנו התייחסנו אליהם, שקודם ציינתי אותם באופן כללי.

חיים ביטון: הדבר הראשון כמובן זה שכר היועצים.

חיים ביטון: שכר היועצים יקבל עדכון של 16% בסך הכול, כאשר העדכון ייעשה בשתי פעימות.

חיים ביטון: פעימה ראשונה תיעשה מייד עם אישור הוועדה – אם אתם תאשרו את זה היום, אז זה מייד עם אישור הוועדה בשכר מאי – בגובה של עדכון של 10% של שכר היועצים.

חיים ביטון: והפעימה השנייה תיעשה בשכר ינואר 2023 בגובה של 6%.

חיים ביטון: כך שבסך הכול שתי הפעימות ייתנו עדכון שכר ליועצים בגובה של 16%.

חיים ביטון: אנחנו התייחסנו גם לתיקונים מסוימים שהתגלו בנושא הוותק.

חיים ביטון: בקביעת תוספת הוותק של 4%, שניתנת ליועצים פרלמנטריים שעובדים מחוץ לכנסת נכון להיום, כמו יועצים של עוזר שר וסגן שר, אנחנו מצאנו לנכון שניתן להכניס גם עבודה מחוץ לכנסת במשרות אמון, או כעוזר ויועץ למנכ"ל משרד ממשלתי, יחידת סמך או תאגיד סטטוטורי.

חיים ביטון: זאת אומרת, אנחנו משווים אותם מבחינת הוותק הנצבר מחוץ הכנסת, כמו שאנחנו משווים את זה לעוזר שר וסגן שר.

חיים ביטון: ההסבר לזה הוא שאנחנו הבנו שהיועצים הרבה פעמים מועברים בין לשכות השרים ולשכות המנכ"לים, בסך הכול זה ותק או ניסיון שהם עושים במגזר, שהוא רלוונטי גם לעבודה בכנסת, לכן אנחנו נותנים את התוספת הזאת.

חיים ביטון: בנוסף לכך, אנחנו נותנים ותק כפי שאנחנו נותנים לבעלי תואר אקדמאי.

חיים ביטון: נכון להיום, מי שהוא בעל הסמכה של הרבנות, או למד תוכנית מלאה בישיבה גבוהה או לימודים בכולל בשש שנים, אנחנו רואים בו כאקדמאי לצורך גובה השכר שאנחנו משלמים.

חיים ביטון: אנחנו בחרנו להכיר בתארים האלה גם לצורך הוותק הנצבר טרום העבודה בכנסת, קרי אקדמאי לפני שהוא מתחיל לעבוד בכנסת הוא מקבל 1% תוספת ותק לכל שנה טרום עבודתו בכנסת, אותו דבר אנחנו נחיל לגבי התארים שמניתי קודם.

חיים ביטון: אני אעבור עכשיו לתשלומים הנלווים שאנחנו משלמים ליועצים.

חיים ביטון: יועצים פרלמנטריים נכון להיום מגיעים לעבוד בכנסת עם לפעמים טלפונים שלהם, לפעמים טלפונים שהם מקבלים מחבר הכנסת מקשר לציבור, או לעיתים טלפונים שהם לוקחים בעסקת ההתקשרות של הכנסת עם פלאפון, במסגרת מכרז חשכ"ל שנעשה בנושא הזה.

חיים ביטון: אותם יועצים שלוקחים טלפון מקשר לציבור או עובדים עם הטלפון שלהם, מקבלים החזר על השימוש בטלפון באמצעות קבלות שהם מביאים לכנסת, וזה דורש בוכהלטריה עצומה מצידם וגם מצידנו.

חיים ביטון: בהסכמה עם היועצים הוסכם שבמקום להביא קבלות, אנחנו ניתן לכל יועץ ויועץ סכום מובנה בשכר, בגובה הזהה לתקנה 2 בתקנות מס הכנסה, בתקנה של שווי שימוש ברדיו טלפון.

חיים ביטון: כיום הסכום עומד על 105 שקלים.

חיים ביטון: אני רוצה לציין שהסכום הזה הוא סכום חייב במס.

חיים ביטון: כמובן שגם הסכומים שהם מביאים לנו לפי קבלות לפי הכללים, גם הם מחויבים במס.

חיים ביטון: בנוסף לכך, אנחנו קבענו איזושהי הוראת מעבר לאותם יועצים שבחרו לקחת פלאפונים בעסקה של הכנסת עם חברת פלאפון.

חיים ביטון: אנחנו קבענו הוראת מעבר, שהיועצים האלה ימשיכו להחזיק בטלפון עד תום ההתקשרות של הטלפון הרלוונטי באותו מכרז חשכ"ל.

חיים ביטון: ועם תום ההתקשרות הם יחזירו את הטלפון הזה ויעברו למתווה הקודם שאני ציינתי.

חיים ביטון: כך שבמהלך השנים אנחנו נגיע למצב – במהלך הזמן, זה לא במהלך השנים, כי המקסימום להתקשרות עם מכרז החשכ"ל הוא שנה וחצי.

חיים ביטון: אז לכן במהלך עד השנה וחצי הקרובות כל היועצים הפרלמנטריים יעברו למתווה שסוכם, של קבלת סכום קבוע בתלוש שכר.

חיים ביטון: אש"ל – הפעם האחרונה שהאש"ל עודכן ליועצים הפרלמנטריים היה בהסכם שעשינו בשנת 2014.

חיים ביטון: מאותו מועד ועד היום האש"ל הזה לא עודכן.

חיים ביטון: בצורה מיידית מיום האישור אנחנו נוסיף ליועצים הפרלמנטריים את המדד מהפעם האחרונה שהוא עודכן ועד ינואר 2022, נוסיף את הפרשי המדד לאש"ל.

חיים ביטון: והחל מינואר 2023 הסכום הזה יעודכן כל שנה ושנה באופן אוטומטי בהתאם לעליית המדד, כפי שאנחנו מעדכנים את כל הסכומים שנקבעים בהחלטת שכר חברי הכנסת.

חיים ביטון: כך שלא תיווצר יותר שחיקה בעתיד, והסכום הזה יעמוד על הסכום שהוא צריך להיות.

חיים ביטון: היות שהאש"ל מחושב לפי מרחקים מהכנסת – מרחקים של עד 100 ק"מ, מעל 100 ק"מ ומעל 150 ק"מ – אנחנו בחרנו לחשב את המרחקים האלה, כאשר המרחקים לא ייקחו בחשבון נסיעה בכביש אגרה, קרי הדרך קצרה ביותר להגיע לכנסת שלא דרך כביש אגרה.

חיים ביטון: המצב הקודם יצר איזשהו עיוות ליועצים הפרלמנטריים, שכביש אגרה היה מקצר את הדרך, בעוד שהם לא היו נוסעים בכביש אגרה מסיבות אובייקטיביות או סובייקטיביות.

חיים ביטון: לכן בחרנו לעשות את המרחק ללא התחשבות בכבישי אגרה.

חיים ביטון: הנושא הזה יהיה רלוונטי גם לגבי האש"ל וגם לגבי הלינה, כפי שאני אפרט בהמשך.

חיים ביטון: עכשיו נעבור ללינה.

חיים ביטון: בלינה חלו במהלך השנים האחרונות תנועות מאוד גדולות בצורת הפעילות של היועצים הפרלמנטריים, כמובן גם של חברי הכנסת שהיינו חייבים להתייחס לנושא הזה.

חיים ביטון: הסעיף הראשון שבו התייחסנו מתייחס אך ורק לחברי הכנסת.

חיים ביטון: לפני מספר חודשים הוועדה הציבורית התירה לחברי כנסת הגרים מעל 140 ק"מ, והם משתתפים בישיבת ועדה שבהם נוכחים עד השעה 10:00 בבוקר, את האפשרות ללון בלילה לפני כן בירושלים, קרי במוצאי שבת, ללון במלון בירושלים.

חיים ביטון: לא לקחנו בחשבון שאותו דבר יכול לקרות גם ביום שני בבוקר, שתהיה להם ישיבה מוקדמת ביום שני בבוקר.

חיים ביטון: לכן הוועדה הוסיפה גם את יום ראשון כיום שבו ניתן ללון בירושלים, אם יש ישיבת ועדה בבוקר של יום שני וחבר הכנסת היה נוכח בה עד השעה 10:00 בבוקר.

חיים ביטון: לצורך כך הוספנו גם יועץ פרלמנטרי אחד, קרי ככל שישנה ישיבת ועדה ביום ראשון או ביום חמישי, חבר הכנסת, ככל שהוא לן בירושלים, הוא יכול לצרף אליו גם יועץ פרלמנטרי אחד, שילון גם הוא בירושלים בלילה של יום ראשון ובלילה של יום רביעי.

חיים ביטון: הנושא הזה לא היה מעוגן בנוסח ההחלטה הקודמת, ועכשיו אנחנו מעגנים אותו בהחלטה.

חיים ביטון: בנוסף לכך, הוא יוכל גם, ככל והוא גר במעל 140 ק"מ, והוא לן במוצאי שבת או הוא לן גם ביום ראשון בערב, כתוצאה מהשתתפות בוועדה ביום ראשון או ביום שני בבוקר עד השעה 10:00 בבוקר, גם אז הוא יוכל לצרף אליו יועץ פרלמנטרי אחד שגר מעל 100 ק"מ, או בסמוך אליו, בסמוך למקום מגוריו.

חיים ביטון: שני הדברים שהתבקשו על ידי חברי הכנסת זה מה שמניתי, המגבלות שהפריעו לחברי הכנסת שגרים רחוק מהכנסת בעיתויים האלה שציינתי.

חיים ביטון: בנוסף לכך, עשינו עוד התאמות בלילות של היועצים הפרלמנטריים.

חיים ביטון: לצורך כך אני יבהיר שכל הקטע של הזכות ללינה של יועצים פרלמנטריים חלה אך ורק על יועצים פרלמנטריים שגרים מחוץ לירושלים.

חיים ביטון: וההתאמות שאנחנו עשינו הן שכל הלינות של יועצים פרלמנטריים שזכאים ללון בירושלים יגולמו החל מעכשיו.

חיים ביטון: קרי גם אותם יועצים פרלמנטריים שזכאים ללון, והם גרים – פחות ממה שהיה קודם 95 ק"מ, היום 100 ק"מ, אני תכף אפרט – גרים פחות מ-100 ק"מ, הם יוכלו ללון בירושלים, והמס שחל על הלינה הזאת ישולם על ידי הכנסת, קרי אנחנו נגלם את הדבר הזה.

חיים ביטון: בעבר מה שקרה זה שרק אלה שהיו גרים מעל 95 ק"מ המס שלהם גולם.

חיים ביטון: היועצים שגרים למשל בתל אביב היו זכאים ללון בירושלים כתוצאה מכך שישיבה למשל נגמרה בשעה מאוחרת, הם שילמו מס.

חיים ביטון: החל מעכשיו הם לא ישלמו יותר מס, הסכום הזה יגולם.

חיים ביטון: לצורך הנושא הזה אנחנו גם משנים את ה-95 ק"מ ל-100 ק"מ.

חיים ביטון: קרי יועצים שגרים פחות מ-100 ק"מ הם אלו שיהיו בכל מקרה בלילות של הישיבות רשאים ללון בירושלים ולא 95.

חיים ביטון: ההתאמה הזאת נעשתה על מנת להתאים את המרחק למרחק שמצוין בתקנות מס הכנסה.

חיים ביטון: זו למעשה הסקירה של כל ההתאמות שנעשו ליועצים הפרלמנטריים, ולמה שנעשה לחברי הכנסת מכל הסיבות שמניתי קודם.

ניר אורבך: חיים, תודה רבה.

ניר אורבך: חיים, בדרך כלל רוב העבודה שלך ושל הצוות נעשית מאחורי הקלעים, אז אני שמח שעכשיו הייתה הזדמנות לשמוע אותך מדבר על כל הדברים שעברנו ושהצלחנו לעשות.

ניר אורבך: נציג ההסתדרות, מר אלכס מילר, בבקשה.

יעקב מרגי: חכ"ל.

יעקב מרגי: חבר כנסת לשעבר.

ניר אורבך: אני עוד לא יודע מי חברי הכנסת הנוכחיים.

ניר אורבך: עם הזמן אני אעבור ל - - -

אלכס מילר: תודה, אדוני היושב-ראש.

אלכס מילר: ראשית, בשם יו"ר ההסתדרות אני רוצה לברך על כך שהוועדה הציבורית קיבלה את המתווה עליו אנחנו סיכמנו עם הנהלת המשכן.

אלכס מילר: כמובן, אותה הפנייה שהייתה מההסתדרות הכללית מטעם הוועד, הנציגים של היועצים הפרלמנטריים, לפני כמה חודשים, אנחנו בעצם התגייסנו לטובת המשא-ומתן הזה.

אלכס מילר: יושב-ראש ההסתדרות ארנון בר-דוד ביקש מאיתנו, מהצוות של לשכת הקשר, בראשות ממלא מקום יושב-ראש ההסתדרות רועי יעקב, יחד עם הצוות, לגבש תוכנית ביחד עם היועצים הפרלמנטריים בכל מה שנוגע לשיפור השכר ותנאי ההעסקה.

אלכס מילר: כמובן, לברך את כל אותם אנשים מבחינתנו שהיו בצוות, שזה עמיחי סטינגר, יו"ר איגוד ההתאגדות; אגף הכלכלה, הילה; עומר שכטר שיושב כאן מלשכת הקשר, ראש תחום; ואותם אנשים נוספים שליוו את כל הפרויקט הזה בצורה המקצועית.

אלכס מילר: מבחינתנו זה הישג אדיר, אחרי כמה וכמה שנים, כמו שצוין כאן מקודם, שההסכם האחרון נחתם ב-2014.

אלכס מילר: אני רוצה כמובן לברך את היועצים הפרלמנטריים, שהצליחו להגיע להסכמות גם ביניהם, שזה גם לא דבר פשוט.

אלכס מילר: וזה רק מראה שאותן הקואליציות, שיוצרים אותן מקיר לקיר, כמו שארנון יודע לעצב אותן גם בהסתדרות, ככה גם אנחנו ראינו כאן.

אלכס מילר: המתווה שאנחנו קידמנו אותו בדיוק מתחבר לאותה הדרך שאנחנו בחרנו.

אלכס מילר: 700 הסכמים קיבוציים שנחתמו בשנתיים וחצי האחרונות בידי יושב-ראש ההסתדרות נתנו לנו את היכולת של שיח מקצועי, יחד עם הנהלת המשכן.

אלכס מילר: כמובן תודות למנכ"ל הכנסת, לגיל, לחשב הכנסת, שראו את הרציונל בכל מה שאנחנו עשינו.

אלכס מילר: כמובן אנחנו פונים לחברי הכנסת לאשר את אותו המתווה שהגיע לוועדה הציבורית וקיבל את תמיכתה.

אלכס מילר: ניפגש בפעם הבאה.

אלכס מילר: ושוב, לכל מי שלקח חלק.

אלכס מילר: תודה.

ניר אורבך: אלכס, תודה רבה.

ניר אורבך: אנחנו עכשיו נעשה ככה: נציג היועצים ידבר בקצרה, אחר כך ניתן לחברי הכנסת, מי שמעוניין, לדבר, ואז ארבל תציג את נוסח ההחלטה ונעבור להצבעה.

לילך זמר טוב: שלום לכולם, אני היועצת של חבר הכנסת יואב קיש.

לילך זמר טוב: קודם כול הרבה תודה לכולם על המאמץ, על ההסכם, על ההשגות שהשגנו כאן.

לילך זמר טוב: כמובן שיש עוד הרבה תיקונים ופערים שנרצה, וזה יהיה בהמשך, אבל כצעד ראשון אנחנו בהחלט מרוצים.

לילך זמר טוב: יש משהו אחד שמפריע, ואתם יודעים, ושיתפתי את כולכם: בהסכם המקורי היה שיחול באפריל.

לילך זמר טוב: סיכמנו את הכול במרץ, ובאפריל שזה היה אמור לגשת לוועדה הציבורית, יושב-ראש הוועדה הציבורית חלה בקורונה וזה נדחה לנו.

לילך זמר טוב: אנחנו סיכמנו גם עם המנכ"ל וגם עם ההסתדרות שנקבל חודשיים רטרואקטיבית, כל היועצים יודעים על זה, יצאנו לדרך וסיכמנו את הדברים, ואנחנו נקבל את ההסכם הקיים.

לילך זמר טוב: אני מבינה שזה צריך לעבור עוד פרוצדורה, אבל אני מאוד מבקשת שיירשם בפרוטוקול שבוועדה הציבורית הקרובה ב-18 במאי, יעלה נושא התיקון של החודש שהובטח לנו, שכל היועצים יודעים עליו והכסף שוריין עבורו.

לילך זמר טוב: אז אני נורא רוצה שזה יירשם, ולקבל את הסכמתכם.

לילך זמר טוב: תודה.

ניר אורבך: תודה רבה.

ניר אורבך: בהחלט, כמו שהבטחנו, והבטיח גם יושב-ראש הוועדה, ידונו בזה בישיבה הבאה.

ניר אורבך: עוד מישהו רוצה לדבר?

ניר אורבך: תאודור, בבקשה.

תאודור אריאל עמר: תודה.

תאודור אריאל עמר: אני היועץ של חבר הכנסת עופר כסיף.

תאודור אריאל עמר: אני רוצה קודם כול לברך את כל היושבים – את חברי הכנסת, את המנכ"ל, את כבוד היושב-ראש – על הכינוס החשוב הזה.

תאודור אריאל עמר: זה בהחלט הישג מרשים מאוד, וזה רק מראה שכאשר כולנו מתגודדים סביב נושא משותף, אז הבדלי קואליציה, אופוזיציה, מפלגות אידאולוגיות, בהיבט הזה הצלחנו לצלוח את זה בצורה יפה מאוד.

תאודור אריאל עמר: חשוב מאוד להדגיש את המעורבות של ההסתדרות, של רועי יעקב ושל כל הצוות שנמצא כאן – של אלכס, של עמיחי, של שכטר, של הילה שיינוק שהייתה בדרך ונאלצה לפרסס ולחזור עקב ישיבה חשובה.

תאודור אריאל עמר: עשו עבודה באמת מצוינת בליווי שלנו.

תאודור אריאל עמר: אנחנו בתהליך הזה כבר שנתיים וחצי, שלושה מנכ"לים.

תאודור אריאל עמר: ואנחנו מאוד מאוד מודים למנכ"ל הנוכחי, שהיה קשוב לנו.

תאודור אריאל עמר: עברנו תקופה לא פשוטה.

תאודור אריאל עמר: ואני רק רוצה לומר, שמבחינתנו ההישג המשמעותי הוא קודם כול מעבר להישגים החומריים – פתיחת צוהר לישיבות המשך, וישנו נתיב, על נושאים נוספים שלא הצלחנו להגיע אליהם בהסכם הנוכחי.

תאודור אריאל עמר: אנחנו מגלים אוזן קשבת, ובטוחים שאנחנו צריכים ונוכל להעלות אותם.

תאודור אריאל עמר: אני רציתי רק להגיד את הנושא היחיד שמבחינתי הוא בוער, לאותן יועצות ותיקות שנמצאות כאן כ-25 שנים ואף למעלה מכך, שתזכינה לקבל את מענק היובל.

תאודור אריאל עמר: אני חושב שזה דבר ראוי וחשוב.

תאודור אריאל עמר: מלבד זאת, רק נותר לי להודות לכולם.

ניר אורבך: תודה רבה.

ניר אורבך: כעת נעבור לחברי הכנסת.

ניר אורבך: חבר הכנסת יבגני סובה, בבקשה.

יבגני סובה: תודה רבה, אדוני היושב-ראש.

יבגני סובה: אני עזבתי עכשיו את שדולת הניצחון שאנחנו הקמנו, ואמרתי בחצי צחוק ובחצי ציניות, שגם ניצחון על הפקקים אנחנו צריכים להכניס לתודעה הציבורית, כי לקח לי היום בבוקר שעה ו-50 להגיע מפתח תקווה והשתמשתי בכביש 6.

יבגני סובה: וזה בעצם מביא אותי לנקודה שאני מאוד רוצה, חוץ מזה שאני מברך על ההסכם ומברך על העבודה של היועצים, אני חושב שזו עבודה שהרבה פעמים לא מתוגמלת גם ציבורית, כי חושבים שיועצים זה רק אלה שצריכים לשרת את הח"כ – לא, הם משרתים את הציבור, הם אלה שמקבלים את כל הפניות של הציבור, הם אלה שמטפלים בפניות של הציבור, וגם אלה שהרבה פעמים גם מיידעים את הח"כ ממש כשהפנייה כבר טופלה וסוכמה והנושא בא לפתרונו.

יבגני סובה: אז אני חושב שבעניין הזה הסוגיה של שימוש בכביש 6 ליועצים היא סוגיה שבעיניי צריכה להיות נדונה בוועדה הקרובה, מתי שזה יהיה, כי אני מבין שאי-אפשר עכשיו פה להכניס דברים, זה כבר סוכם, וכמובן שאף אחד לא מתנגד ולא מתכוון לעכב את הדבר הזה.

יבגני סובה: אני אסביר את הרציונל.

יבגני סובה: מי שנשאר בירושלים ומקבל את התגמול הזה לבית מלון או איך שזה עובד – אני אפילו לא נכנס לזה, אני גם לא רוצה להיכנס, שלא יגידו שאני מנסה פה להגן על האינטרסים של הצוות שלי או משהו כזה.

יבגני סובה: אבל מצד שני, אם בן אדם צריך להגיע לירושלים ומשתמש בכביש 6, או נוסע לצורך הפגישה של חבר כנסת, ולא מדובר פה על ימים שהם לא ימי מליאה, אני חושב שצריך פה למצוא את האיזון.

יבגני סובה: כלומר, אם בן אדם נשאר בירושלים אז זה בסדר; אם בן אדם בוחר לו להישאר בירושלים וכן חוזר הביתה ובבוקר הוא בא לפה, אז אני חושב שבימי מליאה – שני, שלישי, רביעי – כן לשקול אפשרות להעניק – שוב, אני לא יודע, אני מציע – אולי תקציב מסוים, שאם עברת אז לא תוכל להשתמש, אבל שיהיה את המרווח ואת התמרון הנכון, שגם יועצים יוכלו להשתמש בכביש 6.

יבגני סובה: א' אין להם דלק על חשבון המדינה כמו שיש לחבר כנסת.

יבגני סובה: גם חברי כנסת משלמים על זה, זה לא שאנחנו מקבלים חינם, כי מנכים את זה גם מהשכר.

יבגני סובה: אבל הם משתמשים בדלק שלהם.

יבגני סובה: אומנם יש להם החזרים, אבל השימוש בכביש 6 הוא לא כי בא להם עכשיו להתפנק בכביש ריק – לא, כי זה הרבה פעמים חוסך זמן, גם כהגעה לכנסת, וגם כאלה מקומות שבהם יש הוכחה מובהקת שהם באים לצורך עבודה וקובעים פגישות עם חברי כנסת.

יבגני סובה: אז אני מבקש שהדבר זה יירשם.

יבגני סובה: אדוני היושב-ראש, אפשר לעקוב אחרי זה, ובוא נראה איך אנחנו עוזרים, כי כביש 6 היום נהיה פשוט משהו הכרחי.

אחמד טיבי: אני מכיר חבר כנסת שיש לו הצעת חוק כזאת, אם תוכלו לתמוך.

יבגני סובה: על מה הצעת החוק שלך?

אחמד טיבי: על הפקקים, ביטול התשלום אם אין תמורה לאגרה.

יבגני סובה: לא, אתה מדבר על חוק כללי, לכלל הציבור.

יבגני סובה: אני מדבר על השימוש במסגרת התקציבים שעומדים לרשותנו.

אחמד טיבי: לא, היות שאתה מדבר על כביש 6, שזה נושא חשוב לכלל האזרחים, אולי הקואליציה גם - - -

יבגני סובה: אני אציע עוד חצי פתרון.

יבגני סובה: שוב, אני לא יודע אם חבריי יתמכו בי או לא, אבל יש גם עניין של התקציבים שעומדים לרשותנו כתקציב קשר לציבור.

יבגני סובה: אני מניח שלא כל חבר כנסת מנצל את זה עד הסוף, אז יכול להיות שבמסגרת הזאת.

יבגני סובה: כלומר הייתי אומר ככה: צריך להיות איזשהו גבול מסוים ומקום לתמרן מבחינת התקציב שהוא תקציב הגיוני, ואף אחד לא מבקש פה עכשיו אלפי שקלים לכביש 6.

יבגני סובה: מצד שני, שאותו יועץ ידע שהוא יכול לפחות פעמיים, שלוש פעמים בשבוע, כשהוא מגיע לימי מליאה, להשתמש בכביש 6, וכך לא להגיע לסכומים של 1,000, 1,500 שקל, שהוא הוציא מכיסו כל חודש, בטח כאלה שגרים במקומות מרוחקים.

יבגני סובה: תודה רבה.

ניר אורבך: תודה רבה, חבר הכנסת סובה.

יבגני סובה: יש הצבעה בסוף?

ניר אורבך: כן, יש הצבעה, אנחנו צריכים להקריא את ההמלצות של הוועדה.

יבגני סובה: יש מישהו שמתנגד?

יבגני סובה: לא מתנגדים, נכון?

אחמד טיבי: אין התנגדות.

אחמד טיבי: יש תמיכה.

יבגני סובה: אז אני יכול לחזור לשדולה.

יבגני סובה: בסדר גמור.

ניר אורבך: חבר הכנסת יעקב מרגי, בבקשה.

יעקב מרגי: תודה, אדוני היושב-ראש.

יעקב מרגי: מכובדי המנכ"ל, חבריי חברי הכנסת, זו הזדמנות שלי קודם כול להביע באופן אישי, ישיר, על במה זו – את מנגנון הכנסת.

יעקב מרגי: זה מחלקת השכר, משאבי אנוש.

יעקב מרגי: אני אומר לכם, שירות – אני לא מכיר.

יעקב מרגי: אני בעברי חשב שכר בגוף ענק, ואני יודע מה זה תודעת שירות.

יעקב מרגי: יש תודעת שירות, יש מקצוענות, אכפתיות.

יעקב מרגי: וזה המקום גם להודות.

יעקב מרגי: וחשוב שגם המנכ"ל שומע, גם הציבור שומע, גם חברי הכנסת שומעים.

יעקב מרגי: גילוי נאות, אבל שיאמרו שאני דואג לצוות: כשישבתי עם טובי שאלתי אותה אם יש תחלופה גבוהה.

יעקב מרגי: כשיש תחלופה גבוהה צריך לבדוק מה הסיבות.

יעקב מרגי: עכשיו, כמי שיושב פה לא מעט שנים בבית הזה, אני רוצה לומר גם לחברי הכנסת: לעיתים כשיש תחלופה גבוהה זה תמרור אזהרה לגביכם – לגבינו, לא מוציא את עצמי מהכלל.

יעקב מרגי: צריך לדעת שגם לעוזר הפרלמנטרי יש נשמה באפו, וצריך לדעת גם להתייחס בצורה מכובדת, וזה לא איזה משרת או עבד שהגיע, וצריך לכבד את זה.

יעקב מרגי: אני אומר לך: הרבה מאוד מההישגים שלנו זה העוזרים הפרלמנטריים שלנו – יועצים פרלמנטריים – הרבה מאוד מההישגים שלנו.

יעקב מרגי: ואני לא אומר את זה עכשיו בגלל – לא, זו עובדה.

יעקב מרגי: אני לא מאלה – הפוך, אני מנסה לומר להם: תתקדמו, תעופו.

יעקב מרגי: נדבקים אליי, הם לא רוצים לעזוב אותי.

יעקב מרגי: על ה-1 באפריל דיברו.

יעקב מרגי: אני חושב שאם היה סיכום, ואנחנו מכבדים, וזה מוסד שצריך לכבד את המילה שלו, אז צריך לראות איך נותנים מענה גם – ואני הבנתי שיש הבנות בסוגיית המענק שעובר לוותיקים.

ניר אורבך: זה בישיבה הבאה.

יעקב מרגי: אז הבנתי שזה הולך לידון בישיבה הבאה.

יעקב מרגי: אמרתי: נאמר את זה.

יעקב מרגי: זו ההזדמנות באמת גם להצדיע לעוזרים הפרלמנטריים, גם הצדעתי לכנסת ולצוות שמטפל בזה.

יעקב מרגי: אני חושב שזו סביבת עבודה טובה, מאתגרת, מפרה, וצריך לשמור על ההון האנושי.

יעקב מרגי: אחד הדרכים זה מה שאנחנו עוסקים בו עכשיו.

יעקב מרגי: שוב תודה.

יעקב מרגי: עכשיו, עזבו עוזרים פרלמנטריים, דיברו פה על כביש 6.

יעקב מרגי: על הסוגיה כמובן נוציא פנייה, היא קשורה לחברי הכנסת.

יעקב מרגי: אני חושב שהקביעה הזו הקטגורית לפי ישיבות מליאה היא בעייתית מאוד, כי ישיבת מליאה נגמרת, לא תמיד אני מסיים פה.

יעקב מרגי: עכשיו, בוא תבין, נגמרה ישיבת המליאה ב-22:00, ב-21:30, ישבנו פה, יצאנו מהבניין ב-23:00, 23:30.

יעקב מרגי: צריך לחזור, קו אווירי לדרום פחות מ-90 ק"מ.

יעקב מרגי: לך תגמור את זה ב-50 דקות.

יעקב מרגי: זה על הנייר בתיאוריה, זה אף פעם לא נגמר ב-50 דקות.

יעקב מרגי: אם הזמן הוא פרמטר, וגם לגבי זמן סיום המליאה, הסברה אומרת: אם הזמן הוא פרמטר, אז הפקקים – וזו מכת מדינה, זו עובדה.

יעקב מרגי: אפשר לעשות גם ממוצעים.

יעקב מרגי: היום אנחנו בעידן טכנולוגי.

יעקב מרגי: זה שרשות המיסים קבעה מה שקבעה – או שמנסים לשנות לה את הדיסקט.

יעקב מרגי: יש הרבה דברים שהמדינה נרדמת איתם 70 שנה, 80 שנה.

יעקב מרגי: או שהמעסיק יגלם, כי זה לא ייתכן.

יעקב מרגי: אתה לא תסיים פה בבניין ב-24:00, תיסע שעה ו-50, כמעט שעתיים, תצטרך לחזור פה לדיונים בוועדות, כשאתה רוצה להיות רציני ולהגיע לוועדות בבוקר.

יעקב מרגי: אז אתה תיסע ותחזור, תגיע שבור, רצוץ ולא מרוכז.

יעקב מרגי: לכן כל הסוגיות האלה – נכון, זה לא נעים לדבר עליהן, זה נושא של הוצאות ותשלומים, אבל אם כבר חושבים, צריך לחשוב.

יעקב מרגי: ואם הזמן הוא פרמטר, הגיע הזמן שסוגיית הפקקים תילקח בחשבון.

יעקב מרגי: תודה רבה.

ניר אורבך: תודה רבה.

ניר אורבך: חבר הכנסת אחמד טיבי, בבקשה.

אחמד טיבי: תודה רבה.

אחמד טיבי: לא תמיד הציבור חשוף ויודע מה עושים יועצים פרלמנטריים ועוזרים פרלמנטריים.

אחמד טיבי: חלק הארי של עבודת חברי הכנסת מתבצע על ידי העוזרים והיועצים הפרלמנטריים.

אחמד טיבי: ביום, בלילה, כשהם בבניין, כשהם בלשכה, כשהם בבית, כשהם בכביש, כשהם נוהגים.

אחמד טיבי: זו עבודה רצופה של 24 שעות ביממה.

אחמד טיבי: ולכן אנחנו מתגייסים כדי לעזור, שתהיה תמורה לעבודה המסורה הזאת של היועצים הפרלמנטריים.

אחמד טיבי: אני רוצה להודות לוועדה, למנכ"ל על ישיבות העבודה, הרצינות, ועל ההקשבה לדרישות האלה.

אחמד טיבי: אני מצטרף לאחר הכנסת מרגי בתודה מקרב לב למחלקת הכספים בכנסת – גם לחיים, גם לטובי.

אחמד טיבי: אין פעם שאתה פונה ואתה לא מקבל תשובה מייד על המקום.

אחמד טיבי: על המקום.

אחמד טיבי: גם לא בשעות העבודה, אגב, גם כשאנחנו מתקשרים בשעות מוזרות.

אחמד טיבי: ומגיע להם, מכובדי המנכ"ל, מילה טובה והערכה על העבודה הזאת.

אחמד טיבי: אפרופו כביש 6, אומנם יש לי הצעת חוק בנושא, אבל מעניין לעניין באותו עניין, אני מבין שיש החזר לגבי נסיעה מעל 100 ק"מ ליועצים הפרלמנטריים.

אחמד טיבי: ולכן אני מבקש דווקא להקשיב לדרישה של לתת להם החזר, לפחות הנסיעה מהבית לכנסת, מהכנסת הביתה, בלי לפגוע בהחזרי האש"ל של היועצים.

אחמד טיבי: אם לא עכשיו, אז בישיבה הבאה של הוועדה, אני חושב שזה חשוב.

אחמד טיבי: תודה רבה.

ניר אורבך: תודה רבה.

ניר אורבך: עוד מישהו מחברי הכנסת?

עלי סלאלחה: בקצרה.

ניר אורבך: כן, חבר הכנסת עלי סלאלחה.

עלי סלאלחה: קודם כול אני רוצה לברך על המוגמר.

עלי סלאלחה: אני גם השתתפתי באיזשהו דיון אצל המנכ"ל בנושא הזה.

עלי סלאלחה: היועצים והעוזרים – בלעדיהם, אני רוצה להגיד לכם: קשה, קשה מאוד מאוד, שחבר כנסת יעשה את עבודתו כמו שצריך.

עלי סלאלחה: ולכן מגיע להם, וצריך גם לעשות כל מאמץ לקדם אותם.

עלי סלאלחה: וחשוב שהיועצים והעוזרים שגרים רחוק מהכנסת, שכן יתוגמלו בהתאם.

עלי סלאלחה: אבל היות שהעניין הזה סגור, אז אני מברך את כולם, ומברך את העוזרים ואת היועצים.

עלי סלאלחה: ובסך הכול מגיע להם.

עלי סלאלחה: כל הכבוד.

עלי סלאלחה: וכל הכבוד לאלה שעמלו ועשו בשביל לסגור את הפינה הזו.

עלי סלאלחה: תודה, גיל, ותודה לכולם.

ניר אורבך: תודה רבה, חבר הכנסת עלי סלאלחה.

אחמד טיבי: מה שנכון הוא שלמרות שיש לך יועצים טובים אתה לרוב מצביע לא נכון במליאה.

עלי סלאלחה: זה גם נכון.

ניר אורבך: חבר הכנסת שמחה רוטמן, בבקשה.

שמחה רוטמן: כן, אני מצטרף דבר ראשון למה שאמרו לפניי.

שמחה רוטמן: אני חושב שבאמת הציבור לא חשוף לעבודה האינטנסיבית שיועצים פרלמנטריים עושים, גם בהיקף השעות, גם בהיקף האחריות הנדרשת.

שמחה רוטמן: ובאמת כשאנשים שומעים מה השכר היום של יועצים פרלמנטריים, הם לא ממש מבינים איך זה יכול להיות, איך רשימת הדרישות מיועץ פרלמנטרי לעומת השכר שאנחנו משלמים לו היא מאוד מאוד נמוכה.

שמחה רוטמן: אני רק אחזור על אמירה שנאמרה ואגיד אמירה כללית משלי.

שמחה רוטמן: אמירה שנאמרה – ההתייחסות למרחק, אני יודע שזה קל יותר, אבל לא לוקחת בחשבון את הזמן.

שמחה רוטמן: הזמן הוא הרבה יותר חשוב מאשר המרחק.

שמחה רוטמן: אני יכול להגיד: אני חוויתי את זה עכשיו על בשרי, לוד ופני קדם הן באותו מרחק מירושלים פחות או יותר בקילומטרים, פער הזמנים הוא גדול הרבה יותר, למרות שמבחינת המרחק שניהם 30 ומשהו ק"מ.

שמחה רוטמן: זה הפקקים בתוך העיר, הפקקים בעיר.

שמחה רוטמן: והעוזרים שלי, שנמצאים במרחק לא מאוד מאוד גדול, וצריכים לנסוע לפעמים שעה וחצי, שעתיים ושלוש כל בוקר, מבחינתם השאלה אם הם במרחק 100 ק"מ, 150 או 90 פחות משנה.

שמחה רוטמן: צריך לתת לזה מענה, או להוריד את המגבלה ולהגיד: יועץ אחד, לא משנה איפה הוא גר, כי לפעמים אתה צריך יועץ שיהיה ב-08:00 בבוקר, ולא ממש משנה אם הוא גר במקום שלוקח שעה נסיעה או שעתיים, למעט ירושלים עצמה.

שמחה רוטמן: והבעיה הזאת רק תלך ותחריף, אנחנו רואים, בוודאי בשנים הקרובות.

שמחה רוטמן: זו נקודה אחת.

שמחה רוטמן: ונקודה שנייה, אני חושב שאנחנו צריכים לעבור בכלל למשטר – לא ספציפית לגבי היועצים, אלא בכלל לגבי צוות ועזרה.

שמחה רוטמן: כשאני נפגשתי עם חברי פרלמנט בעולם הם אמרו לי: כן יש לנו איזה שני עוזרים שהכנסת או שהפרלמנט הרלוונטי מממן לנו, וחוץ מזה we לעוד שני עוזרים.

שמחה רוטמן: אז אני אומר: אני לא רוצה לשלוח את חברי הכנסת fundraised to לעוזרים מצד אחד.

שמחה רוטמן: מצד שני, אני כן הייתי חושב, שאם אפשר להעניק תקציב לחברי הכנסת, שהם יוכלו בהתאם לשיקול הדעת שלהם להשתמש בו גם להעסקת עוזר נוסף, או להשתמש בו לדברים אחרים, בהתאם לשיקול הדעת.

שמחה רוטמן: והמענה לכל החששות והחשדות זה השקיפות.

שמחה רוטמן: הציבור בסופו של דבר רואה כל שקל שיוצא מתקציב הקשר לבוחר, והוא ישפוט אם חבר הכנסת פעל נכונה או לא נכונה ויתגמל או יעניש אותו בהתאם.

שמחה רוטמן: תודה.

ניר אורבך: תודה רבה.

ניר אורבך: לפני שנעבור לארבל ולהצבעה, אני רוצה לאפשר ליועצת ותיקה, לטליה, מאוד בקצרה.

טליה: אני אעשה את זה ממש ממש בקיצור.

טליה: רציתי להראות לכם את הפנים של אחת מהיועצות הוותיקות של הכנסת.

טליה: אני עובדת בכנסת בקירוב 27 שנים, זאת הקריירה השנייה שלי.

טליה: אני הגעתי מהוראה, 15 שנים אני ריכזתי חטיבה.

טליה: רק לסבר את האוזן, כאשר אני הגעתי לעבוד המשכורת שלי הייתה בסביבות 2,400 שקל, והמשכורת שלי במשרד החינוך הייתה 3,500.

טליה: באתי מתוך תודעה של שליחות.

טליה: אני מאוד מאוד אוהבת את הכנסת.

טליה: אני עבדתי עם הרבה מאוד חברי כנסת במגוון תפקידים – יועצת ליושבי-ראש ועדה; הייתי גם יועצת של חבר הכנסת אלכס מילר; אצל השרים, הייתי יועצת כנסת-ממשלה של השר אהרונוביץ'.

טליה: זאת אומרת שאני יודעת לעשות הכול, מדוברות ועד ישיבות ממשלה, ועדת שרים לחקיקה, חקיקה.

טליה: הכול מכול כול.

טליה: אני חושבת שהערך המוסף ליועצות הוותיקות שנמצאות פה, ונמצאות פה החל מ-20 שנה, 25, 30 ואפילו 30 וכמה שנים, הוא לא יסולא בפז, שכן אנחנו יודעות לעשות הכול.

טליה: לא רוצה לחטוא בחטא הגאווה, אבל בעבודה שאנחנו עושות, בוא נגיד בלשון המעטה, אנחנו שוות לכוח עבודה של קצת יותר מאשר יועץ.

טליה: ותשמע, ותק בעבודה זה לא דבר של מה בכך.

טליה: זה היכולת שלנו להעניק לשרים או לסגני השרים או לחברי הכנסת שאנחנו עובדים איתם היא לא תסולא בפז, ואתם צריכים לשמור עלינו.

טליה: אני מתקרבת לגיל 67.

טליה: אני אמשיך לעבוד כל זמן שאני עוד אוכל, ירצו אותי, ואני אוכל להשפיע.

טליה: אבל אני חושבת שאחרי כל כך הרבה שנים, על מה אנחנו מדברים פה?

טליה: על מענק יובל שמגיע לכל עובדות הכנסת?

טליה: ולא מדובר פה בהמון יועצים פרלמנטריים, אני יודעת.

טליה: אז אנחנו מאוד נשמח - - -

ניר אורבך: טליה, מאה אחוז.

ניר אורבך: אמרנו שיהיה דיון על זה בוועדה הציבורית.

ניר אורבך: אני מציע גם שאת תבואי לוועדה בתור נציגת העובדים והעובדות הוותיקים, ואת תציגי את העניין.

ניר אורבך: תודה רבה לך.

טליה: אני מאוד אשמח.

טליה: אני סומכת עליכם.

טליה: רק רציתי להראות לכם: ככה נראות הפנים של הוותיקות.

ניר אורבך: מאה אחוז.

ניר אורבך: תודה רבה.

ניר אורבך: אנחנו נעבור עכשיו לארבל.

שלמה קרעי: אני גם רציתי לומר משהו.

שלמה קרעי: אחרי ארבל?

שלמה קרעי: אין לי בעיה.

ניר אורבך: שלמה, תבוא פעם הבאה מחר.

שלמה קרעי: מה זה משנה?

ניר אורבך: בטח זה משנה, כי יש לנו עוד דיון.

אחמד טיבי: תן לו להצביע, שלמה.

שלמה קרעי: דקה אחת.

אחמד טיבי: תן לו דקה.

שלמה קרעי: בלילות הארוכים שלנו בפיליבסטרים אנחנו יושבים עם דוכן פלאפל בפרסה, שתייה, קפה וכיבודים.

שלמה קרעי: אני חושב שצריך לדאוג גם ליועצים הפרלמנטריים לעמדה כזו.

אחמד טיבי: פלאפל לעוזרים.

ניר אורבך: שלמה, תודה רבה.

ניר אורבך: זה מתקשר גם לדברים אחרים שאמרו.

ניר אורבך: רק משפט אחד, הוועדה הציבורית, יחד עם מנכ"ל הכנסת והחשבות, צמצמו פה פערים של שנים ארוכות.

ניר אורבך: בוודאי לא כל הדברים נסגרו, ודאי לא לשביעות רצון גם לא חברי הכנסת וגם לא היועצים הפרלמנטריים.

ניר אורבך: אנחנו הבטחנו שבמגבלות ובאפשרויות אנחנו ננסה לדון על דברים נוספים.

ניר אורבך: כרגע אנחנו מצביעים על מה שהוסכם ומה שסוכם.

ניר אורבך: אמרו גם חברי הכנסת דברים נוספים, עלה פה הנושא של כביש 6.

ניר אורבך: יש לנו דלת פתוחה.

ניר אורבך: ממשיכים לעבוד גם מול המנכ"ל וגם מול החשבות, ואנחנו נראה מה אפשר יהיה לעשות גם בדברים האלה.

ניר אורבך: כעת אני רוצה שהיועצת המשפטית ארבל תקריא את הצעת ההחלטה ואנחנו נצביע עליה, ונוכל סוף סוף לסמן וי גדול על מה שלפחות סוכם כבר.

ארבל אסטרחן: אוקיי, אז התיקון להחלטת שכר חברי הכנסת (הענקות ותשלומים).

ארבל אסטרחן: מונח גם בפניכם הנוסח, שהיה גם בפני הוועדה הציבורית.

ארבל אסטרחן: תיקון סעיף 10 – זה התיקון שנוגע ללינות חברי הכנסת, לא היועצים, והוא מוסיף את האפשרות: בסעיף 10(ב1), אחרי "במוצאי שבת" יבוא "או ביום ראשון", ובמקום "בישיבת ועדה ביום ראשון" יבוא "בישיבת ועדה ביום שלמחרת".

ארבל אסטרחן: חשב הכנסת התייחס והסביר את העניין הזה.

ארבל אסטרחן: סעיף 2 מתקן את סעיף 40ט להחלטה, שזה הסעיף של השכר: זה השכר שיהיה משכר ינואר.

ארבל אסטרחן: תכף תראו את השכר של מאי עד דצמבר.

ארבל אסטרחן: זה לעניין הוותק בעיסוקים קודמים.

ארבל אסטרחן: זה לפי ההשכלה, המדרגות האלה.

ארבל אסטרחן: זה עניין הוותק של בעלי השכלה תורנית.

ארבל אסטרחן: אלה התיקונים לגבי השכר.

ארבל אסטרחן: תיקון סעיף 40י – זה תיקון לגבי התנאים הנלווים.

ארבל אסטרחן: קודם כול יש את עניין הטלפון, שמחליף את ההוראה שקיימת היום ויגיד: השתתפות בהוצאות שימוש במכשיר רדיו-טלפון-נייד בסכום החודשי הנקוב בתקנה 2 לתקנות מס הכנסה (שווי השימוש ברדיו טלפון נייד).

ארבל אסטרחן: הסביר את זה גם החשב.

ארבל אסטרחן: פסקה (2) זו הפסקה שמדברת על נסיעות, כלכלה ולינה.

ארבל אסטרחן: אז יש פה את העלאת הסכומים.

ארבל אסטרחן: גם כן, בקטגוריות לפי מרחק המגורים: במקום 1,800 ש"ח – 1,845; במקום 2,200 ש"ח – 2,255; ובמקום 2,500 – 2,562.

ארבל אסטרחן: וסעיף קטן (ג) מתייחס ללינות.

ארבל אסטרחן: אז קודם כול יש התייחסות לכך שרק לינה של יועץ פרלמנטרי שמקום מגוריו הקבוע אינו בירושלים.

ארבל אסטרחן: (2) במקום 95 ק"מ יבוא 100 ק"מ – הסביר את זה החשב לגבי המרחק של מי שזכאי ללינה.

ארבל אסטרחן: ואז מתווספת זכאות לשתי לינות נוספות, של יועץ פרלמנטרי אחד בלבד, שמעסיק ח"כ שלן בירושלים לפי הוראות סעיף 10.

ארבל אסטרחן: זאת אומרת, זה יועץ שנלווה לח"כ שנשאר ללון בירושלים.

ארבל אסטרחן: ובלבד שמתקיים אחד מאלה: חלופה אחת היא שהיועץ נדרש ללון בירושלים בשל לינת חבר הכנסת בירושלים, עקב השתתפותו בישיבה או בסיור של ועדה, כאמור בסעיף 10(ב1), ומקום מגוריו הקבוע של היועץ מרוחק 100 ק"מ לפחות; והחלופה השנייה היא שהיועץ נדרש ללון בירושלים במוצ"ש או בראשון בשל לינת חבר הכנסת בירושלים עקב השתתפותו בישיבת ועדה ביום שלמוחרת, כאמור בסעיף 10(ב1), ומקום מגוריו הקבוע של היועץ הפרלמנטרי מרוחק מירושלים 100 ק"מ לפחות וסמוך למקום מגוריו של חבר הכנסת.

ארבל אסטרחן: אלה שתי החלופות החדשות.

ארבל אסטרחן: אחר כך, בסעיף קטן (ב)(2), המילים "על יועץ פרלמנטרי שמקום מגוריו הקבוע מרוחק מירושלים 95 ק"מ לפחות" – יימחקו.

ארבל אסטרחן: כלומר, זה סעיף הגילום של כל הלינות של היועצים, אין יותר התייחסות למרחק המגורים.

ארבל אסטרחן: אחר כך מתווספת הוראה שאומרת: לעניין חישוב המרחק בין משכן הכנסת למקום מגוריו של היועץ הפרלמנטרי, לשם החזר הוצאות ותשלומים לפי סעיף זה, לא יובאו בחשבון כבישי אגרה.

ארבל אסטרחן: גם הסביר את זה החשב.

ארבל אסטרחן: סעיף 4 מתקן את סעיף 51, שזה סעיף ההצמדות בהחלטה, ומוסיף את העובדה שתשלומי האש"ל יוצמדו מדי ינואר לעליית המדד.

ארבל אסטרחן: ואז יש לנו תחילה והוראת שעה: תחילתה של החלטה זו עם קבלתה, כלומר היום.

ארבל אסטרחן: ויש סעיפים מסוימים שהתחילה שלהם תהיה ב-1 ביוני, שזה סעיפים 2(1)(ב) ו-2(4) בהחלטה שעכשיו הקראתי, שזה סעיפי הוותק של עוזרי מנכ"ל וותק של לימודים תורניים.

ארבל אסטרחן: בגלל שזה ענייני שכר הם יתחילו בתחילת החודש הבא.

ארבל אסטרחן: סעיף 3(1)(א) זה ההוראות לגבי הטלפון.

ארבל אסטרחן: (ב) זה חישוב תשלומי האש"ל.

ארבל אסטרחן: ו-3(3), שזה הנושא של כביש האגרה, כל אלה תחילתם ב-1 בחודש הבא.

ארבל אסטרחן: צריך לשים לב, שענייני הלינה, יש להם תחילה מיידית.

ארבל אסטרחן: וכאן יש את הוראת השעה לגבי השכר, שלגבי שכר שישולם עבור חודשים מאי – דצמבר, לא יהיו הסכומים שהקראתי מקודם, אלא יהיה 8,745 ש"ח, 9,548 ש"ח ו-10,049 ש"ח, כאמור לפי השכלה.

ארבל אסטרחן: וההוראה האחרונה היא הוראת מעבר לגבי הטלפון, שגם את זה הסביר החשב.

ארבל אסטרחן: יועץ פרלמנטרי שקיבל מכשיר רט"ן מסוג שעליו הורה חשב הכנסת לפי סעיף 40י(א)(1), שהיה קיים עד היום, יהיה זכאי, עד סיום תקופת ההתקשרות עם חברת הרט"ן לגבי המכשיר, להשתתפות בתשלום עבור שימוש ברט"ן, כפי שיורה חשב הכנסת בהתאם להתקשרות עם חברת הרט"ן, שישולם ישירות לחברת הרט"ן.

ארבל אסטרחן: אלה ההוראות.

ניר אורבך: תודה רבה, ארבל.

ניר אורבך: אנחנו כעת נעבור להצבעה.

ניר אורבך: מי בעד ההצעה?

ניר אורבך: ירים את ידו.

ניר אורבך: מי נגד?

ניר אורבך: מי נמנע?

ניר אורבך: אושרה.

ניר אורבך: פה אחד המלצות הוועדה והצעת ההחלטה עברו.

ניר אורבך: תודה רבה.

ניר אורבך: אני מברך אתכם, היועצים הפרלמנטריים והנציגים שלהם, על העבודה שעשיתם, ואנחנו נמשיך להיות אתכם.